DÔVODOVÁ SPRÁVA
.  


A. Všeobecná časť

Územie Malé Vážky je chránené od roku 1986, kedy bolo vyhlásené za chránený prírodný výtvor nariadením Okresného národného výboru v Trnave č. 110/1986. Za chránený areál bolo ustanovené podľa § 68 ods. 8 zákona Národnej rady Slovenskej republiky č. 287/1994 Z. z. o ochrane prírody a krajiny a pod č. 52 bolo zaradené do prílohy č. 1 k vyhláške Ministerstva životného prostredia Slovenskej republiky č. 293/1996 Z. z., ktorou sa uverejňuje zoznam chránených areálov a prírodných pamiatok a vyhlasujú sa národné prírodné pamiatky v Slovenskej republike. 

Na území chráneného areálu platí 4. stupeň ochrany podľa § 15 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“), ochranné pásmo sa nevymedzuje.  Chránené územie bolo vyhlásené pre ochranu vodných rastlinných a živočíšnych spoločenstiev dôležitých z vedecko-výskumného, náučného a kultúrno-výchovného hľadiska.

Chránený areál Malé Vážky nie je súčasťou európskej sústavy chránených území Natura 2000 ani územím medzinárodného významu. 

Opätovným vyhlásením chráneného areálu Malé Vážky dôjde k vylúčeniu parcely č. 1433/6 evidovanej v registri „C“ katastra nehnuteľností v katastrálnom území Červeník v okrese Hlohovec,  ktorá je vedená ako zastavaná plocha. Táto časť lokality je zastavanou plochou s vysokou mierou synantropizácie, nemá hodnotu z hľadiska záujmov ochrany prírody a neovplyvní zabezpečenie priaznivého stavu predmetu ochrany chráneného areálu Malé Vážky. 
Okresný úrad Trnava listom č. OU-TT-OSZP1-2024/004094-002 zo dňa 5. februára 2024 oznámil zámer na zmenu chráneného územia v súlade s postupom podľa § 50 a § 53 zákona č. 543/2002 Z. z. Listom č. OU-TT-OSZP1-2024/004094-005 zo dňa 5. mája 2024 Okresný úrad Trnava informoval Ministerstvo životného prostredia Slovenskej republiky o ukončení procesu, v ktorom neboli doručené žiadne pripomienky. Ministerstvo životného prostredia Slovenskej republiky navrhlo návrh nariadenia vlády Slovenskej republiky, ktorým sa vyhlasuje chránený areál Malé Vážky (ďalej len „návrh nariadenia vlády“) zaradiť do Plánu legislatívnych úloh vlády Slovenskej republiky na rok 2025. Súčasne došlo, predovšetkým vzhľadom na novelu zákona č. 543/2002 Z. z., k aktualizácii projektu ochrany, ako podkladu pre zmenu ochrany chráneného územia, ktorý vypracovala Štátna ochrana prírody Slovenskej republiky. Projekt ochrany, ako aj jeho aktualizácia, je prístupná na webovom sídle https://www.sopsr.sk/chamalevazky/.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú jednorazové výdavky na označenie hranice navrhovaného chráneného areálu Malé Vážky podľa zákona č. 543/2002 Z. z. a vyhlášky Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. 
o ochrane prírody a krajiny v znení neskorších predpisov v znení vyhlášky č. 423/2024 Z. z. vo výške 150 €. Návrhom nariadenia vlády nedôjde k obmedzeniu bežného obhospodarovania. Predpokladá sa pozitívny i negatívny vplyv na životné prostredie, pričom sa nepredpokladá vplyv na druhy živočíchov, ktoré sú predmetom ochrany chráneného areálu Malé Vážky.

Návrh nariadenia vlády nepredpokladá vplyv na sociálne ani na podnikateľské prostredie, 
na manželstvo, rodičovstvo a rodinu, informatizáciu spoločnosti a služby verejnej správy pre občana. 

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

Ministerstvo prostredníctvom ním poverenej odbornej organizácie ochrany prírody a krajiny v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice chráneného areálu v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

B. Osobitná časť

K § 1 a prílohe č. 1

Vyhlasuje sa chránený areál Malé Vážky. Hranica chráneného areálu je vymedzená v prílohe č. 1. 

K § 2

Celková výmera navrhovaného chráneného areálu je 2,8566 ha. Jeho územie sa vymedzuje prostredníctvom príslušného okresu a katastrálneho územia. Chránený areál Malé Vážky sa nachádza v okrese Hlohovec v katastrálnom území Červeník na parcele č. 1566/1 registra „C“ katastra nehnuteľností. 

[bookmark: _Hlk37072547]V tejto časti návrhu nariadenia vlády sa ďalej uvádza, kde je možné nájsť podklady, v ktorých 
je zakreslená hranica chráneného areálu. Pre potreby praxe budú grafické podklady, v ktorých je zakreslená hranica chráneného areálu Malé Vážky, uložené podľa miestnej príslušnosti na Okresnom úrade Trnava. Ďalším zdrojom informácií o chránenom areáli Malé Vážky je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona č. 543/2002 Z. z. opätovne zapíše chránený areál po schválení návrhu nariadenia vlády. Štátny zoznam, ako aj výpisy z neho, sú verejnosti prístupné. Zdrojom informácií je aj kataster nehnuteľností, keďže chránené územia sú predmetom evidencie katastra nehnuteľností. Podľa § 51 ods. 5 zákona č. 543/2002 Z. z. okresný úrad na základe podkladov predložených Štátnou ochranou prírody Slovenskej republiky vyznačí chránené územie v katastri nehnuteľností po jeho zápise 
do štátneho zoznamu. V katastri nehnuteľností bude územie chráneného areálu Malé Vážky evidované v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií a to  kódom druhu chránenej nehnuteľnosti „103 Chránený areál“. Technickým podkladom na zápis priebehu týchto hraníc do katastra nehnuteľností je zjednodušený operát geometrického plánu.   

K § 3 a prílohe č. 2

Upravuje sa účel a predmet ochrany chráneného územia. Účelom jeho vyhlásenia je zabezpečenie priaznivého stavu predmetu ochrany chráneného areálu Malé Vážky, ktorý je uvedený v prílohe č. 2.  Sú ním biotopy druhov živočíchov európskeho významu: kunka červenobruchá (Bombina bombina), mlok dunajský (Triturus dobrogicus), bučiačik močiarny (Ixobrychus minutus), kaňa močiarna (Circus aeruginosus) a biotopy druhov živočíchov národného významu: mlok bodkovaný (Lissotriron (=Triturus) vulgaris), chriašteľ vodný (Rallus aquaticus), kúdeľnička lužná (Remiz pendulinus) a sliepočka vodná (Gallinula chloropus). Druhy živočíchov európskeho významu a druhy živočíchov národného významu sú označené v súlade s prílohou č. 5 časť A k vyhláške Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov v znení vyhlášky 
č. 423/2024 Z. z.

Ciele starostlivosti o chránený areál, opatrenia na ich dosiahnutie a zásady využívania územia upravuje program starostlivosti o chránené územie podľa § 54 ods. 5 zákona č. 543/2002 Z. z. 

K § 4

Na území chráneného areálu platí 4. stupeň ochrany podľa § 15 zákona č. 543/2002 Z. z.  

K § 5

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje k 1. decembru 2026. 
